CELEX: 62018CN0520
Language: bg
Date: 2018-08-02 00:00:00
Title: Дело C-520/18: Преюдициално запитване от Cour constitutionnelle (Белгия), постъпило на 2 август 2018 г. — Ordre des barreaux francophones et germanophone, Académie Fiscale ASBL, UA, Liga voor Mensenrechten ASBL, Ligue des Droits de l'Homme ASBL, VZ, WY, XX/Conseil des ministres

12.11.2018   
            
            
               BG
            
            
               Официален вестник на Европейския съюз
            
            
               C 408/39
            
         
      Преюдициално запитване от Cour constitutionnelle (Белгия), постъпило на 2 август 2018 г. — Ordre des barreaux francophones et germanophone, Académie Fiscale ASBL, UA, Liga voor Mensenrechten ASBL, Ligue des Droits de l'Homme ASBL, VZ, WY, XX/Conseil des ministres
      (Дело C-520/18)
      (2018/C 408/52)
      Език на производството: френски
      
         Запитваща юрисдикция
      
      Cour constitutionnelle
      
         Страни в главното производство
      
      
         Жалбоподатели: Ordre des barreaux francophones et germanophone, Académie Fiscale ASBL, UA, Liga voor Mensenrechten ASBL, Ligue des Droits de l'Homme ASBL, VZ, WY, XX
      
         Ответник: Conseil des ministres
      
         Друга страна: Child Focus
      
         Преюдициални въпроси
      
      
                  1)
               
               
                  Трябва ли член 15, параграф 1 от Директива 2002/58/ЕО (1) във връзка с правото на сигурност, гарантирано от член 6 на Хартата на основните права на Европейския съюз, и правото на защита на личните данни, гарантирано от членове 7, 8 и член 52, параграф 1 от Хартата на основните права на Европейския съюз да се тълкува в смисъл, че не допуска национална правна уредба като разглежданата, която предвижда за операторите и доставчиците на електронни съобщителни услуги общо задължение да съхраняват данни за трафик и за местонахождение по смисъла на Директива 2002/58/ЕО, генерирани или обработвани от тях при доставянето на тези услуги, като се има предвид, че тази национална правна уредба няма за цел само разследването, разкриването и преследването на тежки престъпления, но и гарантирането на националната сигурност, отбраната на територията и обществената сигурност, разследването, разкриването и преследването на други престъпления, освен тежките, или превенцията на неправомерното използване на електронни комуникационни системи или постигането на друга цел, определена от член 23, параграф 1 от Регламент (ЕС) 2016/679 (2), по отношение на която освен това са предвидени уточнени в тази правна уредба гаранции, свързани със съхраняването на данните и достъпа до тях?
               
            
                  2)
               
               
                  Трябва ли член 15, параграф 1 от Директива 2002/58/ЕО във връзка с членове 4, 7, 8, 11 и член 52, параграф 1 от Хартата на основните права на Европейския съюз да се тълкува в смисъл, че не допуска национална правна уредба като разглежданата, която предвижда за операторите и доставчиците на електронни съобщителни услуги общо задължение да съхраняват данни за трафик и за местонахождение по смисъла на Директива 2002/58/ЕО, генерирани или обработвани от тях при доставянето на тези услуги, ако тази правна уредба има по-специално за цел реализирането на наложените на органа положителни задължения по силата на членове 4 и 8 от Хартата, които се състоят във въвеждането на правна уредба, която позволява ефективно досъдебно производство и ефективно наказателно преследване на сексуалното насилие над непълнолетни лица и която позволява ефективно идентифициране на автора на престъплението, дори когато са използвани електронни средства за комуникация?
               
            
                  3)
               
               
                  Ако въз основа на отговорите, дадени на първия или втория преюдициален въпрос, Конституционният съд стигне до заключението, че атакуваният закон нарушава едно или повече от задълженията, произтичащи от посочените в тези въпроси разпоредби, може ли той временно да запази правните последици на Закона от 29 май 2016 г. относно събирането и съхраняването на данни в сектора на електронните съобщения, за да се избегне правната несигурност и да се позволи събраните и съхранявани преди това данни да продължат да се използват за посочените в закона цели?
               
            
         (1)  Директива 2002/58/ЕО на Европейския парламент и на Съвета от 12 юли 2002 година относно обработката на лични данни и защита на правото на неприкосновеност на личния живот в сектора на електронните комуникации (Директива за правото на неприкосновеност на личния живот и електронни комуникации) (ОВ L 201, 2002 г., стр. 37; Специално издание на български език, 2007 г., глава 13, том 36, стр. 63).
      
         (2)  Регламент (ЕС) 2016/679 на Европейския парламент и на Съвета от 27 април 2016 година относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/EО (Общ регламент относно защитата на данните) (ОВ L 119, 2016 г., стр. 1).